CELEX: 32010R1126
Language: sl
Date: 2010-12-03 00:00:00
Title: Uredba Komisije (EU) št. 1126/2010 z dne 3. decembra 2010 o spremembi Uredbe (ES) št. 1547/2007 glede prehodnega obdobja za izključitev Republike Zelenortski otoki s seznama držav upravičenk do posebnega režima za najmanj razvite države

4.12.2010   
            
            
               SL
            
            
               Uradni list Evropske unije
            
            
               L 318/14
            
         UREDBA KOMISIJE (EU) št. 1126/2010
   z dne 3. decembra 2010
   o spremembi Uredbe (ES) št. 1547/2007 glede prehodnega obdobja za izključitev Republike Zelenortski otoki s seznama držav upravičenk do posebnega režima za najmanj razvite države
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 732/2008 z dne 22. julija 2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011 in spremembah uredb (ES) št. 552/97, (ES) št. 1933/2006 in uredb Komisije (ES) št. 1100/2006 in (ES) št. 964/2007 (1) ter zlasti člena 11(8) Uredbe,
   ob upoštevanju naslednjega:
   
               (1)
            
            
               Republika Zelenortski otoki (v nadaljnjem besedilu: Zelenortski otoki) je upravičenka do posebnega režima za najmanj razvite države (poznanega tudi kot shema Vse razen orožja, EBA (Everything but Arms)) na podlagi sheme Unije o splošnih tarifnih preferencialih.
            
         
               (2)
            
            
               Člen 11(8) Uredbe (ES) št. 732/2008 določa izključitev države iz posebnega režima za najmanj razvite države, kadar Združeni narodi navedeno državo izključijo s seznama najmanj razvitih držav. Navedeni člen določa tudi uvedbo najmanj triletnega prehodnega obdobja, preden začne veljati izločitev.
            
         
               (3)
            
            
               Združeni narodi so Zelenortske otoke izključili s seznama najmanj razvitih držav z začetkom veljavnosti 1. januarja 2008 (2).
            
         
               (4)
            
            
               Uredba Komisije (ES) št. 1547/2007 (3) določa, da se Zelenortski otoki izločijo s seznama upravičenk do posebnega režima za najmanj razvite države z začetkom veljavnosti 1. januarja 2011 po izteku triletnega prehodnega obdobja.
            
         
               (5)
            
            
               Zaradi gospodarske krize je prehodno obdobje, odobreno z Uredbo (ES) št. 1547/2007, zaznamoval čedalje manjši obseg trgovine, ki je oviral zelenortska prizadevanja po gospodarski diverzifikaciji. Zato to prehodno obdobje Zelenortskim otokom ni omogočilo potrebnega časa, da bi presegli preveliko odvisnost od enega ključnega izvoznega sektorja in tako ublažili morebitne negativne posledice izločitve iz sheme EBA. Navedeni rok je zato treba podaljšati do 1. januarja 2012.
            
         
               (6)
            
            
               Ukrepi, predvideni s to uredbo, so v skladu z mnenjem odbora za splošne preferenciale –
            
         SPREJELA NASLEDNJO UREDBO:
   Člen 1
   Člen 1 Uredbe (ES) št. 1547/2007 se nadomesti z:
   
      „Člen 1
      Republika Zelenortski otoki se izključi s seznama upravičenk do posebnega režima za najmanj razvite države iz Priloge I k Uredbi (ES) št. 732/2008 zzačetkom veljavnosti 1. januarja 2012.“
   
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 3. decembra 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 211, 6.8.2008, str. 1.
   
      (2)  Resolucija Generalne skupščine Združenih narodov A/Res/59/210 z dne 20. decembra 2004.
   
      (3)  UL L 337, 21.12.2007, str. 70.